DELTA บวก 4% โบรกฯ ประสานเสียงเชียร์ “ซื้อ” การันตี Q2 โกยกำไรกว่าพันลบ.
DELTA บวก 4% โบรกฯ ประสานเสียงเชียร์ "ซื้อ" การันตี Q2 โกยกำไรกว่าพันลบ. รับยอดพุ่งกระฉูด ล่าสุด ณ เวลา 11.49 น. อยู่ที่ 66.25 บาท บวก 2.50 บาท หรือ 3.92% สูงสุดที่ 66.75 บาท ต่ำสุดที่ 65.25 บาท ด้วยมูลค่าซื้อขาย 85.87 ล้านบาท
19 ก.ค. 2561

ผู้สื่อข่าวรายงานว่า ราคาหุ้น บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ล่าสุด ณ เวลา 11.49 น. อยู่ที่ 66.25 บาท บวก 2.50 บาท หรือ 3.92% สูงสุดที่ 66.75 บาท ต่ำสุดที่ 65.25 บาท ด้วยมูลค่าซื้อขาย 85.87 ล้านบาท

โดย บล.เคจีไอ (ประเทศไทย) ระบุในบทวิเคราะห์ แนะนำ “ซื้อ” หุ้น DELTA ให้ราคาเป้าหมาย 74 บาท/หุ้น คาดว่ากำไรสุทธิในไตรมาส 2/61 จะอยู่ที่ 1.3 พันล้านบาท โต 49% จากปีก่อน และ โต 19% จากไตรมาสก่อน จากยอดขายและอัตรากำไรขั้นต้นที่เพิ่มขึ้น
ทั้งนี้ทำให้กำไรในครึ่งแรกปี 61 อยู่ที่ 2.3 พันล้านบาท โต 6% จากปีก่อน ซึ่งคิดเป็น 49% ของประมาณการกำไรทั้งปีของ ยอดขายที่แข็งแกร่งสอดคล้องกับแนวโน้มที่สดใสของ hyper scale data center ขณะที่อัตรากำไรขั้นต้นที่ฟื้นตัวดีขึ้นจากไตรมาสก่อนก็ช่วยยืนยันถึงสัมพันธภาพที่ดีระหว่าง DELTA กับ supplier
ขณะเดียวกันเนื่องจากรายได้และกำไรสุทธิในครึ่งแรกของปีนี้น่าจะออกมาประมาณครึ่งหนึ่งของประมาณการทั้งปีของบล.เคจีไอ (ประเทศไทย) ดังนั้น จึงคาดว่าประมาณการกำไรปีนี้ยังมี upside อีกประมาณ 5-10%
ส่วน บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” DELTA ให้ราคาเป้าหมาย 73.75 บาท/หุ้น คาดกำไรไตรมาส 2/61 โต 72% เทียบจากปีก่อน และโต 37% เทียบจากไตรมาสก่อนที่ 1,448 ล้านบาท (ปีก่อนมีค่าใช้จ่ายภาษี, ปีนี้ยอดขายดี)
โดยแนวโน้มยอดขายไตรมาส 2/61 ดีกว่าคาด โต 5% เทียบจากไตรมาสก่อนที่ 416 ล้านเหรียญ แม้ยอดขายกลุ่มรถยนต์จะลดลงจากปรับโมเดลใหม่ แต่ได้ส่วนชดเชยจากยอดขายกลุ่ม data center ดีขึ้นทั้งกลุ่ม hi-end และ low-end รวมถึงยอดขายใน regional ที่ดีขึ้น แม้ปัญหาการขาดแคลนวัตถุดิบยังมีอยู่แต่สามารถจัดการปัญหาได้เร็วและดี, ยอดขายเพิ่มขึ้น และเงินบาทอ่อนค่าลงส่งผลให้ margin เพิ่มขึ้น 1-2% ส่วนค่าใช้จ่ายในการขายและบริหารเพิ่มเพียง 2% เทียบจากไตรมาสก่อน
ขณะที่แนวโน้มครึ่งปีหลังยังดีต่อเนื่อง คาดการดำเนินงานครึ่งปีหลังเติบโตจากปัจจัยฤดูกาล โดยกลุ่มรถยนต์และ data center ยังเติบโตได้จากปริมาณการใช้งานที่เพิ่มขึ้น อีกทั้งได้ผลบวกจากเงินบาทอ่อนค่าทำให้ทางฝ่ายปรับประมาณการผลการดำเนินงานปี 61 ขึ้นจากเดิม คาดยอดขายโต 14% เทียบจากปีก่อนที่ 1,643 ล้านเหรียญ และกำไรสุทธิ 5,414 ล้านบาท โต 10%